b'\n_START_ARTICLE_\nCorby\n_START_SECTION_\nBorough\n_START_PARAGRAPH_\nBorough Corby best\xc3\xa5r av byen Corby foruten ogs\xc3\xa5 landsbyene Weldon, Rockingham, Gretton, Cottingham, Middleton, East Carlton, Stanion og Little Stanion.\n_START_SECTION_\nHistorie\n_START_PARAGRAPH_\nDet er funnet gjenstander fra mesolittisk og neolittisk tid i omr\xc3\xa5det rundt Corby. De f\xc3\xb8rste tegnene p\xc3\xa5 permanent bosetning dateres langt senere, til 700-tallet da daner ankom og grunnla Koris by. I Domesday Book (1086) er stedet nevnt som Corbei._NEWLINE_I 1226 innvilget Henrik III retten til \xc3\xa5 holde marked og to \xc3\xa5rlige festivaler. Elizabeth I innvilget i 1568 et charter som ga mannlige innbyggere rett til \xc3\xa5 nekte \xc3\xa5 gj\xc3\xb8re tjeneste i den lokale militsen. En lokal legende forteller at hun gjorde dette ettersom hun under en jakt i omr\xc3\xa5det falt av hesten, og ble reddet av Corbyboere. En annen forklaring er at det ble gjort som en gunstbevisning til hennes elsker Christopher Hatton. Siden 1862 har Corby Pole Fair blitt feiret hvert tyvende \xc3\xa5r til minne om dette charteret.\n_START_SECTION_\nIndustrialisering\n_START_PARAGRAPH_\nDet har blitt tatt ut jernmalm i omr\xc3\xa5det siden romersk tid, men dette utviklet seg ikke til noen betydelig industri f\xc3\xb8r p\xc3\xa5 1800-tallet. Da ble det med jernbanens komme b\xc3\xa5de mer lukrativt \xc3\xa5 hente ut malmen, og lettere og billigere \xc3\xa5 frakte den. Et jernverk ble etablert innen 1910. I 1931 var Corby fortsatt en landsby med omkring 1500 innbyggere. Den begynte s\xc3\xa5 \xc3\xa5 vokse raskt etter at det skotske firmaet Stewarts and Lloyds opprettet et kombinert jernsmelteverk og st\xc3\xa5lverk. Da konstruksjonen begynte i 1934 str\xc3\xb8mmet arbeidere til ikke bare fra hele England, men ogs\xc3\xa5 fra det vestlige Skottland og Irland. Det f\xc3\xb8rste st\xc3\xa5let ble produsert i oktober 1935, og i flere ti\xc3\xa5r dominerte st\xc3\xa5lindustrien i byen. Innen 1939 hadde folketallet vokst til 12\xc2\xa0000, og Corby ble regnet som den st\xc3\xb8rste landsbyen i England. P\xc3\xa5 det tidspunkt ble det bestemt \xc3\xa5 opprette et urbant distrikt, og dermed gi stedet status som town\n_START_SECTION_\nAndre verdenskrig og etterkrigstiden\n_START_PARAGRAPH_\nUnder den andre verdenskrig var det forventet at st\xc3\xa5lverkene skulle bli et m\xc3\xa5l for tyske bombefly, men bare noen f\xc3\xa5 bomber ble sluppet over byen, og ingen liv gikk tapt. Det eneste synlige spor etter krigen er noen kulehull p\xc3\xa5 fasaden til det gamle postkontoret, som n\xc3\xa5 er en vinbar. Det er ikke kjent hvordan dette skjedde, men den mest popul\xc3\xa6re lokale historien er at det var et tysk bombefly som etter et raid mot Coventry bestemte seg for \xc3\xa5 bruke opp det han hadde igjen av ammunisjon og skj\xc3\xb8t mot noen lys han s\xc3\xa5 i byens sentrum._NEWLINE_St\xc3\xa5lverkene gjorde en betydelig innsats under krigen, blant annet ved \xc3\xa5 produsere st\xc3\xa5lr\xc3\xb8rene som ble brukt til \xc3\xa5 forsyne allierte styrker p\xc3\xa5 kontinentet med drivstoff under Operasjon Pluto._NEWLINE_Innen 1950 hadde befolkningstallet n\xc3\xa5dd 18\xc2\xa0000. Det \xc3\xa5ret ble Corby en new town, og fikk en ny periode med ekspansjon. Det ble laget et veinett tilpasset moderne biltrafikk, og byen fikk mange gr\xc3\xb8nne lunger og skogomr\xc3\xa5der.\n_START_SECTION_\nNedgangstid\n_START_PARAGRAPH_\nI 1967 ble den britiske st\xc3\xa5lindustrien nasjonalisert, og st\xc3\xa5lverkene i Corby ble dermed underlagt British Steel. Fra midten av 1970-\xc3\xa5rene f\xc3\xb8rte selskapet, som gikk med kraftig underskudd, en strategi som blant annet gikk ut p\xc3\xa5 \xc3\xa5 konsentrere industrien i fem omr\xc3\xa5der: Det s\xc3\xb8rlige Wales, South Yorkshire, Scunthorpe, Teeside og Skottland. Dette fortsatte etter den konservative valgseieren i 1979, og i begynnelsen av 1980-\xc3\xa5rene gikk 11\xc2\xa0000 arbeidsplasser tapt i Corby. Arbeidsledigheten steg til mer enn 30%._NEWLINE_I 1983 kom nytt h\xc3\xa5p, i form av planer om \xc3\xa5 bygge en stor temapark kalt Wonder World. Dette skulle f\xc3\xb8re med seg omfattende utbygging over en periode p\xc3\xa5 et ti\xc3\xa5r, og deretter gi mange arbeidsplasser b\xc3\xa5de direkte og indirekte. Det ble etterhvert klart at prosjektet ikke kom til \xc3\xa5 bli realisert, og lokalt omtalte man det som \xc2\xabWonder World, Wonder When?\xc2\xbb. Omr\xc3\xa5det har siden blitt solgt, og pr. 2006 er det planer om \xc3\xa5 utvikle det som et boligomr\xc3\xa5de._NEWLINE_Arbeidsledigheten har g\xc3\xa5tt ned og ligger p\xc3\xa5 det nasjonale gjennomsnittet, men nedgangstiden har satt spor og har f\xc3\xb8rt til mye bitterhet. Siden 2003 har det blitt gjennomf\xc3\xb8rt programmer for \xc3\xa5 \xc3\xb8ke befolkningen, med et langsiktig m\xc3\xa5l p\xc3\xa5 100\xc2\xa0000 innbyggere. Dette er blant annet gjort ved \xc3\xa5 tiltrekke flere store selskaper, som Argos som har lagt et stort distribusjonssenter til byen.'